Grupului de consilieri locali PNL din deliberativul municipiului Suceava i s-a alăturat, începând de joi, 28 martie, o tânără antreprenoare, care a devenit ales local de doar câteva luni.
Alexandra Harja Samsonescu, validată consilier local în noiembrie 2023, din partea partidului Pro România, a luat cuvântul la începutul ședinței de Consiliu Local de joi, pentru a face un anunț: "Am luat recent o decizie importantă, pe care vreau să v-o împărtășesc – m-am alăturat echipei PNL și îl susțin pe Lucian Harșovschi în candidatura sa pentru funcția de primar. Motivele care m-au determinat sunt clare, îmi plac dinamismul și energia cu care echipa PNL își realizează proiectele, împărtășesc valori fundamentale comune, precum modernizarea Sucevei și totodată susținerea tinerilor, și astfel consider că împreună putem continua dezvoltarea municipiului Suceava!", a spus Alexandra Harja Samsonescu.
Președintele de ședință, Lucian Harșovschi, a precizat că Alexandra Harja Samsonescu, una dintre cele mai tinere și ambițioase antreprenoare din Suceava, va activa de acum în cadrul grupului PNL.
"Din respect și responsabilitate pentru comunitatea noastră, a luat decizia de a se implica mai activ în viitorul orașului nostru și din calitatea de consilier local al municipiului Suceava, iar astăzi a hotărât să se alăture echipei PNL Suceava, întrucât simte că aceasta este echipa în cadrul căreia poate ajuta comunitatea să prospere și să se dezvolte. Bine ai venit în echipă, Alexandra! Suceava întinerește, cu voi și prin voi!", a spus Lucian Harșovschi.
Alăturarea tinerei antreprenoare la echipa liberală a fost salutată și de primarul Ion Lungu, care a precizat că se bucură că Alexandra Harja Samsonescu vine să întinerească echipa, că apreciază doamnele care se implică în activitățile de partid și consideră că are un viitor în politică.